ຊາວຕ່າງດ້າວເຈັດຄົນ ຖືກລັກພາໂຕທີ່ ໄນຈີເຣຍ
ພວກຄົນ​ທີ່​ຖືກ​ລັກພາ​ໂຕ​​ໄປ ຈາກ​ບ່ອນ​ກໍ່ສ້າງ ໃນເມືອງ Jama’are ​ລັດ Bauchi ນັ້ນ​ມີ​ຄົນສັນຊາດ ອິຕາ​ລີ ກຣີກ ອັງກິດ ​ແລະ​ເລ​ບາ​ນອນ
ມືປືນກຸ່ມນຶ່ງໄດ້ບຸກເຂົ້າໂຈມຕີ ບ່ອນກໍ່ສ້າງແຫ່ງນຶ່ງ ຢູ່ພາກເໜືອ ຂອງ ໄນຈີເຣຍ ແລ້ວລັກພາໂຕພະນັກງານຕ່າງດ້າວໄປເຈັດຄົນ ແລະສັງຫານຄົນຍາມນຶ່ງຄົນ ໃນການໂຈມຕີທີ່ຮ້າຍແຮງທີ່ສຸດ ບັ້ນນຶ່ງຂອງພວກກໍ່ການຮ້າຍ ໃນຂົງເຂດທີ່ວຸ້ນວາຍແຫ່ງນັ້ນ ຕໍາຫລວດໄນຈີເຣຍ ກ່າວໃນວັນອາທິດວານນີ້ວ່າ ພວກຄົນທີ່ ຖືກລັກພາໂຕໄປ ຈາກບ່ອນກໍ່ສ້າງ ໃນເມືອງ Jama’are ລັດ Bauchi ນັ້ນມີຄົນສັນຊາດ ອິຕາລີ ກຣີກ ອັງກິດ ແລະເລບາ ນອນ ບັນດາປະເທດດັ່ງກ່າວຮັບຮູ້ວ່າ ເຂົາເຈົ້າໄດ້ຮັບແຈ້ງ ໃຫ້ຊາບ ກ່ຽວກັບການລັກພາໂຕພວກຄົນເຫລົ່ານັ້ນແລ້ວ ຕໍາຫລວດກ່າວວ່າ ພວກມືປືນໄດ້ພາກັນໂຈມຕີປ້ອມຍາມຕໍາ ຫລວດ ແລະຄຸກແຫ່ງນຶ່ງໃນຕອນແລງຂອງວັນເສົາ ກ່ອນຈະ ບຸກໂຈມຕີບ່ອນກໍ່ສ້າງຂອງສາຂາທ້ອງຖິ່ນ ຂອງບໍລິສັດກໍ່ສ້າງ Setraco ຂອງເລບານອນ ຊຶ່ງພວກເຂົາໄດ້ສັງຫານຄົນຍາມກ່ອນທີ່ຈະຫລົບໜີໄປ ພ້ອມກັບພວກພະນັກງານຊາວ ຕ່າງດ້າວ ຍັງບໍ່ທັນມີກຸ່ມໃດອ້າງເອົາຄວາມຮັບຜິດຊອບໃນທັນທີເທື່ອ ພະນັກງານຕ່າງດ້າວມັກຈະ ເປັນເປົ້າໝາຍຂອງການລັກພາໂຕເພື່ອຮຽກຄ່າໄຖ່ ຢູ່ໃນເຂດພາກໃຕ້ທີ່ອຸດົມສົມບຸນໄປ ດ້ວຍບໍ່ນໍ້າມັນ ຂອງໄນຈີເຣຍ ແຕ່ວ່າ ກຸ່ມຫົວຮຸ່ນແຮງອິສລາມ Boko Haram ແມ່ນມັກເຄື່ອນໄຫວຢ່າງເຂັ້ມແຂງຢູ່ໃນພາກເໜືອ ບ່ອນທີ່ເຂົາເຈົ້າທໍາການໂຈມຕີຕໍ່ຊາວຄຣິສຕຽນເປັນປະຈໍາ ແລະຕໍ່ຊາວຕ່າງດ້າວເປັນບາງຄັ້ງບາງຄາວ ເມື່ອບໍ່ເທົ່າໃດເດືອນຜ່ານມານີ້ ກຸ່ມນຶ່ງທີ່ຊື່ວ່າ Ansaru ທີ່ພົວພັນກັບ ກຸ່ມ Boko Haram ໄດ້ອ້າງເອົາຄວາມຮັບຜິດຊອບໃນການລັກພາໂຕຄົນສັນຊາດຝຣັ່ງຄົນນຶ່ງ ທີ່ຍັງຫາຍສາບສູນຢູ່ “Boko Haram” ແປວ່າ “ການສຶກສາຂອງຕາເວັນຕົກ ເປັນບາບ” ໃນພາສາ Hausa ຂອງທ້ອງຖິ່ນນັ້ນ